VENDIM
Nr. 128, datë 27.2.2026
PËR DISA SHTESA DHE NDRYSHIME NË VENDIMIN NR. 867, DATË 10.12.2014, TË KËSHILLIT TË MINISTRAVE, “PËR PROCEDURAT E BASHKËPUNIMIT NË INSTITUCIONET E ADMINISTRATËS SHTETËRORE”, TË NDRYSHUAR
Në mbështetje të nenit 100 të Kushtetutës dhe të pikës 5, të nenit 24, të ligjit nr. 90/2012, “Për organizimin dhe funksionimin e administratës shtetërore”, me propozimin e ministrit të Shtetit për Administratën Publike dhe Antikorrupsionin, Këshilli i Ministrave

VENDOSI:
1. Në kreun III, të vendimit nr. 867, datë 10.12.2014, të Këshillit të Ministrave, “Për procedurat e bashkëpunimit në institucionet e administratës shtetërore”, të ndryshuar, bëhen shtesat dhe ndryshimet e mëposhtme:

a) Pas pikës 18 shtohen pikat 18/1 dhe 18/2, me këtë përmbajtje:

 “18/1. Nëpunësit dhe ekspertët e jashtëm, të cilët caktohen për të qenë pjesë e grupit të përbashkët, nënshkruajnë deklaratën me shkrim, ku pranojnë detyrat dhe përgjegjësitë e punës në grupin e përbashkët, duke u zotuar të ushtrojnë me përgjegjshmëri dhe integritet funksionet në grupin e përbashkët, duke shërbyer me ndershmëri e profesionalizëm, brenda fushës së tyre të përgjegjësisë dhe ekspertizës.

18/2. Secili anëtar i grupit të përbashkët mban përgjegjësi ligjore individuale për punën dhe veprimtarinë e tij, në kuadër të kryerjes së detyrave që i janë caktuar. Përgjegjësia ligjore është e kufizuar brenda fushës së tij të përgjegjësisë, nivelit të ekspertizës dhe veprimtarisë, detyrës e kontributit të dhënë apo të kërkuar, në kuadër të detyrave/projektit të grupit të përbashkët.”. 

b) Shkronjat “d” dhe “dh”, të pikës 19, ndryshohen, si më poshtë vijon:

“d) Përcakton detyrat konkrete për secilin prej anëtarëve të grupit të përbashkët, duke marrë në konsideratë:

i. detyrën e përbashkët/projektin e përcaktuar, sipas pikës 9, të këtij kreu;

ii. fushën e përgjegjësisë që mbulon secili anëtar i grupit të punës;

iii. ekspertizën dhe eksperiencën e secilit anëtar të grupit të punës;

iv. institucionin që përfaqëson anëtari i grupit të punës dhe, në rastin e ekspertëve të jashtëm, profilin dhe kualifikimin, si dhe arsyet e angazhimit të tij, të përcaktuara në urdhrin për ngritjen e grupit të punës.

dh) Kontrollon zbatimin e detyrave për secilin prej anëtarëve të grupit të përbashkët dhe mund të kërkojë zëvendësimin e tyre, në rast se performanca e anëtarit është e ulët dhe/ose përbën pengesë për funksionimin dhe mbarëvajtjen e punës.”.

c) Pas shkronjës “dh”, të pikës 19, shtohen shkronjat “e”, “ë”, “f” dhe “g”, me këtë përmbajtje: 
“e) Identifikon dhe individualizon kontributin e secilit anëtar të grupit të përbashkët;

ë) Kujdeset për përgatitjen e procesverbalit për secilën mbledhje të grupit të përbashkët dhe evidentimin në të të kontributeve individuale të secilit anëtar të grupit të përbashkët;

f) Në përfundim të veprimtarisë së grupit, përmbledh të gjithë dokumentacionin që dëshmon punën dhe kontributin e secilit anëtar dhe ia bashkëlidh ato procesverbaleve të punës që arkivohen, sipas përcaktimeve të bëra në urdhrin për ngritjen e grupit;

g) Kryen çdo veprim tjetër të nevojshëm për realizimin e qëllimit, objektit dhe detyrave, për të cilat është ngritur grupi i përbashkët.”.

ç) Pas pikës 20 shtohet pika 20/1, me këtë përmbajtje: 

“20/1. Mbledhjet e grupit evidentohen përmes procesverbalit që përgatitet për çdo mbledhje të grupit të punës. Në procesverbalin për çdo mbledhje shënohen diskutimet, kontributet dhe e gjithë veprimtaria e punës së grupit të përbashkët. Procesverbali miratohet dhe nënshkruhet në mbledhjen e ardhshme të grupit.”.

d) Në fund të pikës 21 shtohet fjalia, me këtë përmbajtje:

“Në rast se mungesa e anëtarit është e përsëritur dhe përbën pengesë për punën e grupit të punës, drejtuesi i grupit mund të kërkojë zëvendësimin e tij, pranë titullarit të institucionit që e ka caktuar.”.

2. Ngarkohen institucionet e administratës shtetërore për zbatimin e këtij vendimi.

Ky vendim hyn në fuqi pas botimit në Fletoren Zyrtare.

